**אלדר ואנדר סוזה דה אזוודו א קושטה** (בפורטוגזית: **Hélder Wander Sousa de Azevedo e Costa**; נולד ב-12 בינואר 1994) הוא כדורגלן פורטוגלי-אנגולי המשחק בעמדות הקשר ההתקפי בנבחרת אנגולה.

הוא החל לשחק בבנפיקה ליסבון, אך השתתף במשחק אחד בלבד בקבוצה הבוגרת, במסגרת גביע הליגה, ובילה את רוב הקריירה שלו במדי קבוצות מחוץ לארצו, דפורטיבו לה קורוניה מהלה ליגה ומונקו מליג 1, ולאחר מכן החל לשחק באנגליה, תחילה בוולברהמפטון וונדררס ולאחריה במדי לידס יונייטד, עמה זכה להעפיל בסוף עונת 2019/2020 לפרמייר ליג ולזכות באליפות הצ'מפיונשיפ.

קושטה השתתף בכל הנבחרות הצעירות של פורטוגל, החל מהנבחרת עד גיל 16, והגיע עד לנבחרת הבוגרת. מכיוון ששותף רק במשחק ידידות במדי פורטוגל היה קושטה יכול לעבור לייצג את ארץ הולדתו, אנגולה, וב-2021 הצטרף לסגל הנבחרת שלה.

קריירת מועדונים
---------------

### בנפיקה ליסבון

ב-11 באוגוסט 2012 ערך קושטה את הופעת הבכורה שלו במדי בנפיקה ב', קבוצת המילואים של בנפיקה ליסבון, בליגה השנייה, במשחק נגד בראגה ב', במהלכו שיחק 72 דקות כשחקן כנף.

את שער הבכורה שלו הבקיע ב-23 באוגוסט 2013 בניצחון הביתי 0–3 על פורטימוננסה, הראשון מתוך שמונה בעונת 2013/2014, כולל שער בניצחון 3–4 על אוליביירנסה, בו אף הורחק בכרטיס אדום.

ב-25 בינואר 2014 שיחק לראשונה במדי הקבוצה הראשונה של בנפיקה, במשחק שנערך באצטדיון האור כנגד ז'יל ויסנטה, כאשר החליף את מיראלם סולימאני ב-13 הדקות האחרונות בניצחון 0–1 במסגרת הסיבוב השלישי של גביע הליגה. הוא לא שותף בהמשך המפעל, בו זכתה בנפיקה לבסוף, וב-5 בנובמבר אותה שנה הבקיע שלושער בניצחון הביתי של קבוצת המילואים של בנפיקה 1–5 על אולהאננסה, במסגרת הליגה השנייה.

#### השאלה לדפורטיבו לה קורוניה

ב-10 בינואר 2015 הושאל לקבוצת דפורטיבו לה קורוניה מליגת העל הספרדית עד לתום העונה. הוא לקח חלק בשישה משחקים במדי דפורטיבו, כאשר בכולם שותף כמחליף.

#### השאלה למונקו

ב-15 ביולי 2015 הצטרף למועדון הכדורגל של מונקו בהשאלה לעונה אחת, כאשר בקבוצה הוחתמו גם חבריו לבנפיקה, איוון קוואליארו וברנרדו סילבה. הוא הבקיע את שער הראשון במונקו ב-8 בנובמבר, במשחק החוץ שהסתיים בהפסד 3–1 לבורדו. הוא היה אחראי לבישול שער הבכורה של קיליאן מבאפה בליגה, במשחק בו ניצחה מונקו את טרואה בתוצאה 1–3 ב-26 בפברואר 2016, ובכך הפך לשחקן הצעיר ביותר שכבש שער בתולדות הקבוצה.

במהלך עונת 2015/2016 שיחק 26 משחקים והבקיע חמישה שערים בכל המסגרות עבור מונקו, כאשר הוא מתחרה על מקום בהרכב מול ברנרדו סילבה, תומא למאר וקיליאן מבאפה.

### וולברהמפטון וונדררס

ב-29 ביולי 2016 הוא עבר בהשאלה לעונה אחת לוולברהמפטון וונדררס מהצ'מפיונשיפ, שם ערך את הופעת הבכורה כמחליף ב-6 באוגוסט בתיקו 2-2 מול רות'רהאם יונייטד. הוא הבקיע את שער הבכורה שלו עבור המועדון ובישל את השער השני בניצחון 1–2 במסגרת גביע הליגה ב-23 באוגוסט מול קיימברידג' יונייטד. קושטה הבקיע את שער הליגה הראשון שלו בניצחון 0–2 מול ניוקאסל יונייטד במשחק שהתקיים בסנט ג'יימס פארק ב-17 בספטמבר, לפני שהבקיע שוב בתיקו 1-1 בדרבי של המידלנדס מול אסטון וילה שהתקיים ב-15 באוקטובר בווילה פארק. הוא זכה לשבחים גם על הופעתו מול ליברפול במסגרת הגביע האנגלי, כאשר וולברהמפטון חוללו הפתעה כשניצחו 1–2 באנפילד, כשקושטה אחראי לבישול שני השערים לקבוצתו.

ב-30 בינואר 2017 חתם על חוזה קבוע לארבע וחצי שנים בוולברהמפטון, לאחר שנרכש מבנפיקה תמורת 13 מיליון ליש"ט, סכום שהיווה את שיא ההעברות של וולברהמפטון בכל הזמנים. לאחר שהבקיע 12 שערים ובישל שמונה בכל המסגרות בעונתו הראשונה במועדון, זכה קושטה בתואר שחקן העונה של המועדון לעונת 17–2016, וזכה בנוסף בתואר שחקן השנה על פי בחירת השחקנים, ובשער הניצחון של העונה עבור המיומנות שהפגין בשער שכבש מול קארדיף סיטי.

קושטה הבקיע את שערו הראשון לעונת 18–2017 בניצחון 1–4 מול לידס יונייטד ב-22 בנובמבר 2017. בתום העונה העפילה וולברהמפטון לפרמייר ליג כשקושטה תורם במהלכה חמישה שערים ושישה בישולים.

הוא ערך את הופעת הבכורה בפרמייר ליג ב-11 באוגוסט 2018 במשחק פתיחת העונה של וולברהמפטון שהסתיים בתיקו 2-2 מול אברטון, והבקיע את שערו הראשון ב-28 באוגוסט בניצחון 0–2 מול שפילד ונסדיי במסגרת גביע הליגה. הוא הבקיע את שערו הראשון בליגה בניצחון קבוצתו 1–3 מול טוטנהאם במשחק שנערך באצטדיון ומבלי ב-29 בדצמבר. הוא ערך 31 הופעות עבור וולברהמפטון בכל המסגרות בעונת 19–2018 כשהוא מסייע לקבוצתו לסיים את העונה במקום השביעי שהקנה לה השתתפות בליגה האירופית.

### לידס יונייטד

ב-3 ביולי 2019 עבר בהשאלה ללידס יונייטד מהצ'מפיונשיפ לעונת 2019/2020. העסקה הייתה עתידה להפוך לקבועה ביולי 2020 עם חוזה לארבע עונות עבור סכום מוערך של 15 מיליון פאונד. קושטה קיבל את החולצה מספר 17, והפך לשחקן הראשון בלידס מאז 2014 שלובש מספר זה לאחר שהבעלים הקודמים של המועדון, מאסימו צ'לינו האיטלקי, אסר על השימוש בו בשל אמונה תפלה שלו הנוגעת למספר זה. הוא ערך את הופעת הבכורה במועדון ב-4 באוגוסט במשחק פתיחת העונה בו ניצחה לידס 1–3 את בריסטול סיטי, ופתח לראשונה בהרכב ב-13 באוגוסט במסגרת גביע הליגה מול סלפורד סיטי, במהלכו בישל פעמיים.

קושטה הבקיע את שערו הראשון עבור המועדון ב-27 באוגוסט במשחקה של לידס בגביע הליגה מול סטוק סיטי. שער השוויון שהבקיע שלח את המשחק לבעיטות עונשין לאחר שהסתיים בתיקו 2-2. קושטה כבש גם את בעיטת העונשין כשבסיום הפסידה לידס בתוצאה 4–5. קושטה הבקיע את שער הליגה הראשון שלו במדי לידס ב-30 בנובמבר, בניצחון 0–4 על מידלסבורו.

ב-7 ביולי 2020 חתם על חוזה לארבע שנים בלידס. לאחר שליגות הכדורגל באנגליה הופסקו במרץ 2020 עקב התפרצות נגיף הקורונה, חודשה העונה במהלך חודש יוני באופן מוצלח עבור לידס, וקושטה העפיל עם המועדון לפרמייר ליג, כשהקבוצה זוכה בנוסף בתואר אלופת הצ'מפיונשיפ לעונת 20–2019.

ב-6 באוקטובר 2023, לאחר שלא נכלל בסגל לעונת 2023/2024, שוחרר מהקבוצה.

#### השאלה לוולנסיה

ב-31 באוגוסט 2021 הושאל לוולנסיה מהלה ליגה עד לסיום עונת 2021/2022. ב-19 בספטמבר ערך את הופעת הבכורה שלו בקבוצה, כאשר נכנס כמחליף בדקה ה-79 במשחק ההפסד 1–2 לריאל מדריד.

#### השאלה לאל-איתיחאד

ב-7 באוגוסט 2022 עבר בהשאלה לקבוצת אל-איתיחאד מליגת העל הסעודית עד לסיום העונה.

קריירה בינלאומית
----------------

יליד אנגולה, קושטה ייצג את פורטוגל ברמה הבינלאומית. הוא שיחק עבורה בטורניר אליפות אירופה 2013 מתחת לגיל 19 שנערך בליטא, ועל אף העובדה שלא הבקיע עבור הנבחרת שהגיעה לחצי הגמר הוא נכלל בנבחרת הטורניר[דרוש מקור].

קושטה ייצג את פורטוגל גם בטורניר טולון, לנבחרות עד גיל 23, שהתקיים ב-2014.

קושטה זומן לראשונה לסגל נבחרת פורטוגל לפני טורניר ליגת האומות 2018/2019 באוקטובר 2018. הוא ערך את הופעת הבכורה בנבחרת הבוגרת במשחק ידידות מול נבחרת סקוטלנד שהתקיים בהאמפדן פארק ב-14 באוקטובר 2018, משחק בו ניצחה נבחרת פורטוגל 1–3 כאשר קושטה כובש את השער הראשון. נבחרת פורטוגל זכתה בטורניר ליגת האומות 2018/2019 כשניצחה בגמר את נבחרת הולנד. קושטה לא שותף במשחקי חצי הגמר והגמר.

ב-16 במרץ 2021 זומן לסגל נבחרת אנגולה לקראת מוקדמות גביע אפריקה לאומות 2021. ב-12 בנובמבר ערך את הופעת הבכורה וגם הבקיע את שערו הראשון בנבחרת אנגולה בתיקו הביתי 2-2 מול מצרים, במסגרת משחקי מוקדמות מונדיאל 2022.

סגנון משחק
----------

קושטה יכול לשחק בעמדת שחקן כנף בשני צדי המגרש, וכמו כן יכול לשמש כחלוץ. הוא ידוע בשל כישורי המשחק שלו, קצב משחקו, ערמומיות ויצירתיות.

סטטיסטיקה
---------

מעודכן ל-31 במאי 2023

| מועדון | עונה | ליגה | גביע | גביע הליגה | אחר | סה"כ |
| --- | --- | --- | --- | --- | --- | --- |
| ליגה | הופעות | שערים | הופעות | שערים | הופעות | שערים | הופעות | שערים | הופעות | שערים |
| בנפיקה ליסבון ב' | 2012/2013 | הליגה הפורטוגלית השנייה | 12 | 0 | — | — | — | 12 | 0 |
| 2013/2014 | 37 | 8 | — | — | — | 37 | 8 |
| 2014/2015 | 23 | 7 | — | — | — | 23 | 7 |
| סה"כ | 72 | 15 | — | — | — | 72 | 15 |
| בנפיקה ליסבון | 2013/2014 | ליגת העל הפורטוגלית | 0 | 0 | 0 | 0 | 1 | 0 | 0 | 0 | 1 | 0 |
| דפורטיבו לה קורוניה (השאלה) | 2014/2015 | לה ליגה | 6 | 0 | — | — | — | 6 | 0 |
| מונקו (השאלה) | 2015/2016 | ליגת העל הצרפתית | 25 | 3 | 3 | 2 | 0 | 0 | 0 | 0 | 28 | 5 |
| וולברהמפטון וונדררס (השאלה) | 2016/2017 | צ'מפיונשיפ | 35 | 10 | 3 | 1 | 2 | 1 | — | 40 | 12 |
| וולברהמפטון וונדררס | 2017/2018 | 36 | 5 | 2 | 0 | 1 | 0 | — | 39 | 5 |
| 2018/2019 | פרמייר ליג | 25 | 1 | 4 | 0 | 1 | 1 | — | 30 | 2 |
| סה"כ | 96 | 16 | 9 | 1 | 4 | 2 | — | 109 | 19 |
| לידס יונייטד (השאלה) | 2019/2020 | צ'מפיונשיפ | 43 | 4 | 1 | 0 | 2 | 1 | — | 46 | 5 |
| לידס יונייטד | 2020/2021 | פרמייר ליג | 22 | 3 | 1 | 0 | 1 | 0 | — | 24 | 3 |
| 2021/2022 | 1 | 0 | 0 | 0 | 1 | 0 | — | 2 | 0 |
| ולנסיה (השאלה) | 2021/2022 | לה ליגה | 22 | 0 | 5 | 0 | 0 | 0 | — | 27 | 0 |
| אל-איתיחאד (השאלה) | 2022/2023 | ליגת העל הסעודית | 18 | 3 | 2 | 0 | 0 | 0 | — | 20 | 3 |
| סה"כ בקריירה | 299 | 43 | 21 | 3 | 9 | 3 | 0 | 0 | 329 | 49 |

תארים
-----

### קבוצתיים

בנפיקה ליסבון
* גביע הליגה הפורטוגלית (1): 2013/2014

וולברהמפטון וונדררס
* פוטבול ליג צ'מפיונשיפ (1): 2017/2018

לידס יונייטד
* פוטבול ליג צ'מפיונשיפ (1): 2019/2020

### אישיים

* נבחרת טורניר אליפות אירופה עד גיל 19: 2013
* שחקן השנה של וולברהמפטון וונדררס: 2016/2017
* השחקן המצטיין - בחירת השחקנים - של וולברהמפטון וונדררס: 2016/2017
* שער העונה של וולברהמפטון וונדררס: 2016/2017

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  2018/19 Premier League squads confirmed, *Premier League*. 3 September 2018
2. ↑  Hélder Costa, *Soccerway.com*
3. ↑  António Silva Rodrigues, Benfica B bate Oliveirense na abertura da 16.ª jornada, *Diario de Notícias*. 23 Novembro 2013
4. ↑  Benfica – Gil Vicente (Fase 3 – jornada 3 Taça da Liga 2013–2014) – Liga Portugal, *. Liga Portugal*. 25 janeiro 2014
5. ↑  Segunda Liga – Jornada 14 – SL Benfica B vs SC Olhanense, *Liga Portugal*. 5 novembro 2014
6. 1 2  Helder Costa: Wolves sign Benfica winger on season-long loan, *BBC Sport*. 29 July 2016
7. ↑  Marc Nouaux, Revivez la victoire des Girondins qui ont bien réagi face à Monaco, *20 minutes*. 8 November 2015
8. ↑  Thierry Henry’s Monaco Record Broken by 17-yr-old Mbappe, *Sofascore*
9. ↑  Rotherham 2–2 Wolves, *BBC Sport*. 6 August 2016
10. ↑  Wolves 2–1 Cambridge, *BBC Sport*. 23 August 2016
11. ↑  אתר למנויים בלבד Newcastle 0 Wolves 2: Rafael Benitez denies charge of complacency after surprise home defeat, The Telegraph, 17 September 2016
12. ↑  Alan Smith, Kodjia and Costa trade penalties as Wolves spoil Bruce’s Aston Villa bow, *The Gurdian*. 15 October 2016
13. ↑  Jack Skelton, Liverpool 1 Wolves 2, *BBC Sport*. 28 January 2017
14. ↑  Helder Costa: Wolves sign Benfica winger for club record fee, *BBC Sport*. 30 January 2017
15. ↑  Tim Spiers, Helder Costa named Wolves Player of the Year, *Shropshire Star*, May 9, 2017
16. ↑  Ged Scott, Wolves 4 Leeds 1, *BBC Sport*. 22 November 2017
17. ↑  Wolves: Championship leaders promoted to Premier League after Fulham draw with Brentford, *BBC Sport*. 14 April 2018
18. 1 2  Helder Costa, *Soccerbase.com*
19. ↑  Matthew Henry, Tottenham 1–3 Wolves: Wolves stun high-flying Tottenham with three goals in final 18 minutes, *BBC Sport*. 29 December 2018
20. ↑  Leeds United Complete Helder Costa Signing, *Leeds United.com*, 3 July 2019
21. ↑  Alex Richards, Leeds sign Helder Costa from Wolves in deal set to cost £15million, *Mirror*. 3 July 2019
22. ↑  Helder Costa: Leeds United sign Wolves forward on loan before permanent move, *BBBC Sport*. 3 July 2019
23. ↑  Jordan Harris, Helder Costa Battling Superstition to Become Leeds Sensation, *HITC.com*. 2019
24. ↑  Report: Bristol City 1-3 Leeds United, *Leeds United.com*. 4 August 2019
25. ↑  Report: Salford City 0-3 Leeds United, *Leeds United.com*. 13 August 2019
26. ↑  Leeds Vs Stoke, *Sky Sports.com*. 27 August 2019
27. ↑  Leeds 4 Middlesbrough 0, *Sky Sports.com*. 30 November 2019
28. ↑  Helder Costa: Wolves winger completes £16m Leeds move on four-year contract, *BBC Sport*. 7 July 2020
29. ↑  Championship: Leeds United promoted to Premier League after 16-year absence, *BBC Sport*. 17 July 2020
30. ↑  Helder Costa leaves Leeds United, *Leeds United*, 6 October 2023
31. ↑  Official Statment - Hélder Costa, *Valencia CF*. September 1, 2021
32. ↑  Manuel Blanc, El estreno de Hélder Costa sólo deja dos jugadores sin debutar con Bordalás, *Eldesmarque.com*. 20 de Septiembre de 2021
33. ↑  Laurie Martin, Leeds United announce departure of Helder Costa on loan, *Leeds Live*, 7 August 2022
34. ↑  Sub-19: Rui Silva substitui José Costa, *Record*. 14 julho de 2013
35. ↑  Sub-20: Ilídio Vale convoca 20 para o Torneio de Toulon, *Record*. 13 maio de 2014
36. ↑  Fernando Santos divulga convocados, *Federação Portuguesa de Futebol*. 4 de Outubro 2018
37. ↑  Tom English, Portugal condemn Scotland to sixth defeat in eight matches, *BBC Sport*. 14 October 2018
38. ↑  Shamoon Hafez, Nations League final, *BBC Sport*. 9 June 2019
39. ↑  Egypt progress in African World Cup qualifying as Algeria edge closer, *BBC Sport*. 12 November 2021